**ELŐTERJESZTÉS**

**Szombathely Megyei Jogú Város Közgyűlésének 2017. december 14-i ülésére**

**Javaslat**

**a Szent Márton Esélyegyenlőségi Támogatási Programmal kapcsolatos döntés meghozatalára**

Szombathely Megyei Jogú Város Közgyűlése az 51/2015. (II.26.) Kgy.sz. határozatával döntött a „Szent Márton Köpenye Szociális Program” elfogadásáról. A program elemei között szerepel egy komplex támogatási program kidolgozása hátrányos helyzetű gyermekek részére.

Szombathely Megyei Jogú Város Önkormányzata a **Szent Márton Esélyegyenlőségi Támogatási Program** rendszerén keresztül - az oktatási rendszernek, mint társadalmi mobilitási csatornának és a hosszú távon nyújtott támogatásoknak, mint a szociokulturális hátrányok leküzdésének eszközét középpontjába állítva - kíván támogatást nyújtani a hátrányos helyzetben lévő gyermekek számára

A Szent Márton Esélyegyenlőségi Támogatási Program működtetésére az alábbi javaslatot teszem:

Támogatottak köre:szombathelyi, legalább 5. évfolyamos, hátrányos helyzetű diákok, komplex kiválasztási metódus alapján.

Támogatás bekerülési feltétele:

* szociális rászorultság;
* legalább 4 (jó) minősítésű tanulmányi átlag valamennyi érdemjegy figyelembe vételével, a támogatott tanévet megelőző tanévben;
* a gyermek motiváltsága;
* tanulmányok kezdése az 5. évfolyamon.

A támogatottak személyéről a szakmai csoport javaslata alapján a szociális ügyekkel foglalkozó bizottság **dönt.** A támogatásra pályázatot kell benyújtani június 30. napjáig.

A támogatás fenntartásának feltétele:

* rendszeres együttműködés a mentorral;
* legalább 4-es (jó) tanulmányi átlag fenntartása a támogatott tanévben;
* mérföldkövek teljesítése.

A Támogatottak száma:

Adott tanévben legfeljebb 5 szombathelyi lakcímmel rendelkező és életvitelszerűen Szombathelyen lakó gyermek kerülhet a támogatottak körébe.

A támogatás összege:legfeljebb 500.000,- Ft/gyermek/tanév. A különböző támogatások természetbeni juttatásként, a Szociális Szolgáltatók Közhasznú Egyesületén keresztül kerülnek a támogatottakhoz.

 Szociális rászorultság vizsgálata pontrendszer alapján az alábbiak szerint:

1. - Rendszeres gyermekvédelmi kedvezményben részesül a gyermek **5 pont**

- Szociális törvény vagy foglalkoztatási törvény alapján rendszeres pénzellátásban részesül a szülő vagy a gyermek felügyeletét ellátó más személy **3 pont**

- a szülő vagy a szülői felügyeletet ellátó bármely személy legfeljebb 8 általános iskolai végzettséggel rendelkezik **2 pont**

2. Lakáskörülmények

 a) 1 főre jutó m2 alapján: max.**15 pont**

 b) komfortfokozat alapján:

 ba) félkomfortos vagy komfort nélküli lakás: **5 pont**

 bb) komfortfokozattól függetlenül: családok átmeneti otthona **5 pont.**

3.Tartós beteg, fogyatékos hozzátartozó életvitelszerűen lakik a háztartásban: családban**: 10 pont**

4.Családba fogadott gyermek: **10 pont**

5**.** Szakmai csoport véleménye környezettanulmány, személyes interjúk figyelembe vételével: **max. 50 pont** az alábbi szempontok szerint:

- a gyermek és a szülő vagy a szülői felügyeletet ellátó más személyek motivációja;

- fentiekben nem értékelt életkörülmények, élethelyzet;

- tanulmányi vagy más versenyeken, rendezvényeken elért eredmények;

- sport, művészeti tevékenység;

- iskolai ajánlás.

Az 5 főből álló szakmai csoport: értékelő és monitoring tevékenységet lát el díjazás ellenében a támogatási rendszer felett, valamint javaslatot tesz a támogatandók személyére, a támogatás fenntartására.

* tagjai: 1 fő pszichológus, 2 fő pedagógus, 1 fő szociális szakember, a szociális ügyekkel foglalkozó bizottság mindenkori elnöke.
* működése: saját hatáskörben kialakított ügyrend alapján.
* döntését egyszerű szótöbbséggel hozza.

Minden támogatásban részesülő gyermek és családja mellett mentor dolgozik.

Feladatai:

* folyamatos személyes kapcsolattartás a gyermekkel és családjával;
* folyamatos személyes kapcsolattartás az iskolával;
* támogatott gyermekek tanulmányi előmenetelének nyomon követése;
* mérföldkövek teljesítésének támogatása, nyomon követése;
* a támogatás felhasználásáról való döntés;
* a támogatás felhasználásáról szóló negyedéves beszámoló elkészítése a szakmai csoport felé;
* negyedévente írásbeli beszámolót készít a szakmai csoport részére;
* javaslatot tesz a család életkörülményeinek javítására;
* vezeti a szükséges dokumentációt;
* javaslatot tesz a szakmai csoport részére a támogatás fenntartására, megszüntetésére vonatkozóan.

A támogatás fenntartásáról a támogatott tanévet követően, július 31. napjáig a szociális ügyekkel foglalkozó bizottság dönt, a mentor, valamint a szakmai csoport javaslata alapján.

A támogatás időtartama:

A támogatás legfeljebb a gyermek 25. életévéig, és addig folyósítható, amíg a munkaerő-piacon való boldogulása nem biztosított.

Mérföldkövek:

* általános iskolai tanulmányok végére legalább egy világnyelvből alapfokú „C” típusú nyelvvizsgával rendelkezik;
* 11. évfolyam végére legalább egy világnyelvből középfokú „C” típusú nyelvvizsgával rendelkezik;
* a mentor javaslata alapján, a szakmai csoport által személyre szabottan meghatározott egyéb követelmény.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. december „ ”**

 **/: Dr. Puskás Tivadar:/**

**Határozati javaslat**

**…./2017. (XII.14.) Kgy.sz.határozat**

1. Szombathely Megyei Jogú Város Közgyűlése a „Javaslat a Szent Márton Esélyegyenlőségi Támogatási Programmal (továbbiakban: Támogatási Program) kapcsolatos döntés meghozatalára” című előterjesztést megtárgyalta, és a Támogatási Program előterjesztésben foglaltak szerinti bevezetésével egyetért.

2. A Közgyűlés felkéri a Polgármestert és a Jegyzőt, hogy a Támogatási Program működtetésének részletes szabályait és a vonatkozó rendeletet dolgozza ki és terjessze a Közgyűlés elé.

 3. Szombathely Megyei Jogú Város Közgyűlése elhatározza, hogy a Támogatási Program bevezetéséhez szükséges fedezetet 2018. évtől az éves költségvetésében biztosítja.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

 / A végrehajtásért felelős:

 Dr. Bencsics Enikő, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője/

**Határidő:** 1. pont: azonnal

2. pont: 2018. február 28.

 3. pont: 2018. évi költségvetési rendelet elfogadása